Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 132/09)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1) , senest tre måneder efter datoen for offentliggørelsen.

ENHEDSDOKUMENT

»Sel de Camargue«/»Fleur de sel de Camargue«

EU-nr.: PGI-FR-02443 — 5.12.2018

BOB ( ) BGB (X)

1. Betegnelse

»Sel de Camargue«/»Fleur de sel de Camargue«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 2.6. Salt

3.2. Beskrivelse af produktet med betegnelsen i punkt 1

»Sel de Camargue« og »Fleur de sel de Camargue« er havsalt, som udvindes ved naturlig fordampning af havvandet, og som kun krystalliseres ved hjælp af sol og vind.

»Sel de Camargue« og »Fleur de sel de Camargue« indeholder over 97 % NaCl (i tørstoffet), og det er hvidt på grund af det meget lave indhold af uopløselige stoffer.

»Sel de Camargue« fås i forskellige varianter:

— »Fin« (fint), hvor 90 % af krystallerne har en kornstørrelse på højst 0,9 mm, og som har et indhold af uopløselige stoffer på højst 500 ppm og en fugtighed på højst 0,05 %.

— »Gros« (groft), hvor 90 % af krystallerne har en kornstørrelse på mindst 0,9 mm, og som har et indhold af uopløselige stoffer på højst 500 ppm og en fugtighed på højst 0,05 %.

— »Gros essoré« (groft og utørret), hvor 90 % af krystallerne har en kornstørrelse på mindst 0,4 mm, og som har et indhold af uopløselige stoffer på højst 500 ppm og en fugtighed på højst 2,8 %.

— »Brut« (uraffineret), hvor 90 % af krystallerne har en kornstørrelse på mindst 0,9 mm, og som har et indhold af uopløselige stoffer på højst 700 ppm og en fugtighed på højst 5 %.

— Det er ikke tilladt at foretage nogen behandling (undtagen tørring).

»Fleur de sel de Camargue« har følgende kendetegn:

— en kornstørrelse på højst 5 mm

— et indhold af uopløselige stoffer på højst 600 ppm

— ingen fremmedlegemer på over 3 mm

— en fugtighed på under 4 %

— en tilsyneladende densitet for det ikkesammenpressede salt på højst 0,90.

— Det er ikke tilladt at foretage nogen behandling (undtagen tørring).

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Følgende aktiviteter finder sted i det geografiske område:

— oppumpning fra havet

— cirkulation af det oppumpede vand i saltbassinerne

— tilførsel til krystalliseringsbassinerne

— høst

— primær oplagring (i saltpyramider eller »big bags«).

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

Produktionsområdet for »Sel de Camargue«/»Fleur de sel de Camargue« er fastlagt efter pedoklimatiske, klimatiske og historiske kriterier.

Dette geografiske område dækker:

— tre kommuner i departementet Gard: Aigues-Mortes, Le-Grau-du-Roi og Saint-Laurent-d'Aigouze

— én kommune i departementet Bouches du Rhône: Les-Saintes-Maries-de-la-Mer.

Områdets grænser er fysiske eller naturlige grænser såsom kanaler og Middelhavet.

5. Tilknytning til det geografiske område

Tilknytningen til det geografiske område for »Sel de Camargue«/»Fleur de sel de Camargue« er baseret på saltets omdømme og særlige kvalitet.

»Sel de Camargue« og »Fleur de sel de Camargue« stammer udelukkende fra det geografiske område, der er beliggende i Petite Camargue. I hele det geografiske område på 18 000 ha dækker saltproduktionen et areal på 8 500 ha bestående af uopdyrkede områder, hvor saltproducenterne sikrer havvandets cirkulation gennem saltbassinerne.

Middelhavsklimaet i det geografiske område er med sine markante somre og sine vinde fra nord og nordvest gunstigt for krystalliseringen af salt og for de særlige høstmetoder (fremstilling af en saltkage og årlig høst). Produktionen sker med en gradvis koncentration af havvandet gennem naturlig fordampning i forskellige bassiner ved hjælp af sol og vind, indtil saltet udfældes i krystalliseringsbassinerne.

Klima- og jordbundsforholdene er afgørende for produktionen og for høstmetoderne.

Det geografiske område, der har middelhavsklima, nyder nemlig godt af de mange solskinstimer og de varme sommertemperaturer, som fremmer en rigelig og mere regelmæssig produktion af salt end ved Atlanterhavskysten. Desuden foregår produktionen af »Sel de Camargue« på løs sandjord, som på en naturlig måde dækker krystalliseringsbassinerne. Arten af den sandjord, som havvandet cirkulerer på, og den hyppige fornyelse af dette vand gør det muligt at opnå en saltlage med meget få uopløselige stoffer, hvilket giver »Sel de Camargue« og »Fleur de sel de Camargue« sin hvide farve. Den hvide farve er et af disse produkters kendetegn.

I dette område ligger saltbassinerne Aigues-Mortes, som efterfølgende blev kaldt Peccais-saltbassinerne efter den romerske »ingeniør«, der fik til opgave at organisere saltproduktionen, og siden blev kaldt Salin du Roi, kongens saltbassiner. Produktionen af »Sel de Camargue« i dette område går tilbage til Middelalderen.

Den ekstremt hvide farve, som »Sel de Camargue« og »Fleur de sel de Camargue« har, vidner om saltets særlige karakter. »Sel de Camargue« og »Fleur de sel de Camargue« er også kendt for sit store indhold af NaCl (> 97 %). Denne procentdel kan forklares med den hurtige fordampning i krystalliseringsbassinerne og det lave indhold af uopløselige stoffer, hvilket hænger sammen med det geografiske miljø. Disse egenskaber skyldes nemlig den stærke varme og krystalliseringsbassinernes sandjord.

Saltets krystallisering i store krystaller (med en diameter på op til 1-2 cm) muliggør dannelsen af et saltlag med en tykkelse på mindst 4-5 cm. Dette saltlag kan herefter indsamles.

Produktionen nyder godt af områdets solskin og vind. Den stærke varme om sommeren skaber fordampning og en intens koncentration, hvilket giver mulighed for en stor produktion. Høstmetoderne hænger ligeledes sammen med det naturlige miljøs karakteristika. Krystalliseringsbassinerne i Camargue er store, og derfor er vindens virkning afgørende for en vellykket høst af både »Sel de Camargue« og »Fleur de sel de Camargue«. Produktionen varierer således fra år til år og alt efter klimaforholdene.

»Fleur de sel de Camargue« dannes om sommeren, når vinden holder op med at blæse, og millioner af saltkrystaller dannes på vandoverfladen. Temperaturforskellen mellem dag og nat medfører en krystallisering af saltlagen.

Derefter blæser mistralvinden hen over krystalliseringsbassinernes store overflader og skubber det krystalliserede salt (»fleur de sel«) på overfladen ud mod kanten, hvor det samles og falder ned i sin oprindelige saltlage. »Fleur de sel«-saltet, som stadig befinder sig i sin oprindelige mættede saltlage, opløses ikke, og det meget hårde og tykke saltlag forhindrer det i at komme i kontakt med sandjorden, hvilket sikrer dets renhed.

»Fleur de sel de Camargue« er meget fint, eftersom den hurtige fordampningshastighed, der skyldes vejrforholdene, fremmer dannelsen af små krystaller.

»Sel de Camargue« og »Fleur de sel de Camargue« er meget kendt. Saltet har nogle særlige fysiske og kemiske egenskaber.

Omdømmet for »Sel de Camargue« går tilbage til det 17. århundrede, hvor navnlig Sardiniens ambassadør fik salt fra regionen, og siden 1753 har osteproducenterne i Roquefort anvendt »Sel de Camargue« til at fremstille saltlage. Omdømmet har varet ved lige siden. Siden 1995 er »Sel de Camargue« og »Fleur de sel de Camargue« blevet særligt fremhævet af restauratørerne.

Berømte kokke som brødrene Pourcel, Roger Merlin og Michel Kayser, der er fremtrædende inden for det lokale køkken, laver således opskrifter med udgangspunkt i anerkendte regionale produkter som »Sel de Camargue« og »Fleur de sel de Camargue« (kilder: navnlig Cuisine en Duo, brødrene Pourcel, 1999, og Saveurs salées de la Méditerranée, forlaget Gallimard).

Siden 1990'erne har man i gastronomiske værker og turistguider gjort den brede offentlighed opmærksom på kvaliteterne ved »Sel de Camargue« og »Fleur de sel de Camargue«, hvilket har gjort det muligt at udvikle turistaktiviteter i Aigues-Mortes, såsom besøg ved saltbassinerne (over 100 000 besøgende om året). Som eksempel kan nævnes forlaget Gallimards udgivelse i 1999 af værket Camargue, fleur de sel eller magasinet France Aéro, som i 2001 bragte en hel artikel om saltproduktionen i Camargue og navnlig »Fleur de sel de Camargue«, eller ugeskriftet La semaine de Nîmes, som i 2001 skrev, at »i køkkenet er »Fleur de sel de Camargue« fantastisk, når man skal lave saltskorper. Med saltets fine karakter kan man gøre et simpelt spejlæg eller en rå grøntsag til noget ganske særligt. (…) Det giver de retter, hvor det anvendes, et sublimt pift.«

Udgivelsen af regionale og nationale presseartikler (Midi-Libre, L'Alsace, La Marseillaise, La Gazette, La Provence, Le Figaro, Le Point og Les Echos) og den konstante udsendelse af TV-reportager (France Télévision, TF1, Arte og BFM) siden 1990'erne viser interessen for »Sel de Camargue« og »Fleur de sel de Camargue«.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://extranet.inao.gouv.fr/fichier/CDC-SelFdsCamargVNov2020.pdf

(1) EUT L 343 af 14.12.2012, s. 1.